གླིང་གེ་སར་ཚང་འཕྲིན་ཚོགས་ཀྱི་དཔེ་རྙིང་ཞིབ་འཇུག་པ་རྨ་གཡང་ཕྱུག་མོ་ལགས་ཀྱིས་རྙེད་པའི་གླིང་གེ་སར་ལ་ཞིབ་འཇུག་གི་རྒྱུ་ཆ་རྩ་ཆེན།ཕོ་བྲང་པོ་ཏ་ལར་བཞུགས་པའི་རྒྱལ་དབང་སྐུ་ཕྲེང་བཅུ་གསུམ་པ་ཆེན་པོའི་མཆོད་སྡོང་དགེ་ལེགས་འདོད་འཇོའི་ནང་ནས་ཐོན་པའི་ཤིང་པར་གྱི་དཔེ།སྲིད་ཞིའི་མགོན་གཅིག་༧རྒྱལ་མཆོག་བཅུ་གསུམ་པ་ཆེན་པོའི་སྐུ་གདུང་སྙིང་པོར་བཞུགས་པའི་མཆོད་སྡོང་དགེ་ལེགས་འདོད་འཇོའི་དཀར་ཆགས་གངས་ཅན་ཕན་བདེའི་སྤྱི་ནོར་བསམ་འཕེལ་དབང་གི་རྒྱལ་པོའི་བང་མཛོད་ཅེས་བྱ་བ་བཞུགས་སོ།།ཞེས་པ་ལས་དངོས་བཤུས་ཀྱི་པར་རིས་འགའ་ལག་ཏུ་སོན་པས་ཡིད་སྤྲོ་རབ་ཏུ་འཕེལ།དཔེ་ཆ་དེར་དཔའ་བོ་གཡུལ་ལས་རྣམ་པར་རྒྱལ་བའི་གོ་མཚོན་གྱི་གྲས་ཁམས་རི་ཆེ་ཡང་དགོན་བླ་བྲང་གི་ནང་རྟེན་ནས་བྱུང་བ་གླིང་རྗེ་གེ་སར་རྒྱལ་པོའི་ཕྱག་ཤན་སྟོང་གྲི་འཇིག་རྟེན་ཆོས་ཉིད་ཅེས་བསག་ཤུབས་ལྕགས་ཤན་ཡུ་འབྱར་ནག་ཕྱོགས་ཀུན་འཇོམས་བྱིན་ཅན་གཅིག།ཁམས་སྡེ་དགེའི་ནང་རྟེན་རྒྱལ་སྲས་ཐས་ཇི་ནས་ཕུལ་བ་དཔའ་ལ་སེང་སྟག་གི་ཕྱག་ཤན་ལེབ་ཆེན་དུ་གྲགས་པ་ཤུབས་ལྡན་གཅིག།རྨོག་དར་ཕྲུ་ཅན།ཨ་ཁྲབ་བྱང་སྐེད།མེ་ལོང་བཞི་ཐག་རང་འགྲིགས།ཞེས་སོགས་གསལ་ལ་འདི་རིགས་ནི་གླིང་རྗེ་གེ་སར་རྒྱལ་པོ་ལ་ཞིབ་འཇུག་གི་རྒྱུ་ཆ་ཕུན་སུམ་ཚོགས་ཤིང་རྩ་ཆེ་བར་མཐོང་བར་མ་ཟད།རྒྱུ་ཆ་འདི་རིགས་ཀྱི་་ཟུར་ངོས་ནས་ཕྱོགས་མང་པོ་ཞིག་ལ་བསམ་གཞིག་གི་སྒོ་ཕྱེས་སོང་བ་དང་།དཀར་ཆགས་དེ་ཡང་ཕལ་ཆེར་སྟག་བྲག་ངག་དབང་གསུང་རབ་མཐུ་སྟོབས་བསྟན་པའི་རྒྱལ་མཚན་ཞེས་པས་རབ་བྱུང་བཅུ་དྲུག་པའི་ས་སྟག་སྤྱི་ལོ་༡༩༥༠ལོར་མཛད་པ་དང་།མེ་སྤྲེལ་༡༩༥༦ལོར་ཤིང་པར་དུ་བརྐོས་པ་ཡིན་ཚོད་འདུག་པ་ཡང་ཤེས་རྟོགས་བྱུང་།